Ope brief aan President Jacob Zuma oor misdaad in Suid-AfrikaYusuf Abramjee. Foto: Twitter.com Beste Meneer die President, Ek haal al my professionele hoede af en skryf aan u in desperaatheid, as ‘n Suid-Afrikaanse burger wat diep bekommerd is oor die misdaadvlakke in ons land. Ek skryf as een van die vele landsburgers wat slagoffers van misdaad was met die skadu van vrees op ons hakke. Ek skryf aan u met ‘n swaar hart namens die baie mans, vroue en kinders wie se lewens vewoes is deur misdaad. Ek skryf aan u te midde van die brutale oorlog op ons manne en vroue in blou wat tragies soos honde in ons strate doodgemaak word. Ek smeek u om u te verbeel dat u ‘n gewone burger is sonder die voordeel van lyfwagte en alle maatreëls wat my beskerm teen bedreiging by my huis, my werkplek, op straat, in openbare ruimtes en in my motor. Ek dring daarop aan dat u u verbeel dat u die hele tyd in vrees lewe. Dit is die omgewing waarin miljoene van ons landgenote lewe. Wanneer ons ons stemme dik maak oor die ernstige vlakke van misdaad, word ons beskuldig daarvan dat ons vrees aanblaas en paniek saai in die land. Daar is geen twyfel dat die aantal misdade wat in die media en op sosiale platofrms gerapporteer word, toegeneem het nie. Baie insidente haal glad nie eens die media agenda nie. Mens moet blind wees vir die werklikheid as jy die desperaatheid van burgers en die gelyke hulpeloosheid van wetstoepassing nie raaksien nie. U het onlangs die Suid-Afrikaanse Polisiediens (SAPD) se Nasionale Herdenkingsdiens by die Uniegebou bygewoon en daar gepraat. U het gesê ‘n aanval op ons polisie is ‘n aanval op die regering. Mnr. die President, u skatting is korrek, maar woorde is leeg. Wat word gedoen? Baie lede van die publiek het vertroue in die polisie en die regstelsel verloor. Wydverspreide korrupsie, swak leierskap en swak dienslewering het die respek wat hierdie instellings toekom, weggekalwe. U het swak leierskap in sleutelposisies ingestel. Die gevolge word oral gevoel. Die Marikana-slagting het ononberekenbare skade aan die beeld van die polisie veroorsaak. Die uitkomste van die Farlam-kommissie was verdoemend vir die SAPD. Ons moet nog aanspreeklikheid sien. Baie het bloed op hul hande en daar moet sonder versuim met hulle afgereken word. Daar was geen werklike geregtigheid vir die gesinne wat behoeftig gelaat is met die verlies van broodwinners en geliefdes nie. Kosbare tyd en hulpbronne word gebruik om beamptes wat skande gemaak het, in hul poste te hou, net om die onvermydelike uit te stel. Hoe verwag u moet die gemeenskap aanhou om hierdie instellings te respekteer? Hoe verwag u moet polisiebeamptes trots wees om die kenteken te dra wanneer hul lewens so min beteken, gereduseer tot lippediens in ‘n welsprekende toespraak en nog ‘n naam op ‘n gedenkmuur? Dit lyk asof die lewens van ons burgers nog minder werd is. Gemiddeld 47 Suid-Afrikaners word elke dag vermoor. Mnr. die President, ek hoop u sal trots wees op die baie gemeenskappe en individue wat opstaan en weier om te buig voor die aanslag van misdaad. Weereens moet u landgenote die verantwoordeliheid neem vir ‘n probleem wat die regering moet aandurf met alles wat hy het. Die verrotting is so wydverspreid dat die stank oorweldigend is. Desperate tye vereis desperate oplossings. Selfs die volhardendste en aktiefste mens kan nie eenshoop om die stryd te wen wat ons verloor weens ‘n totale gebrek aan politieke wil om iets te DOEN aan misdaad nie. Mnr. die President, u is die enigste mens wat dit kan keer. Hou op om voorsiening te maak vir mense wat politieke ambisies het. Hou sommer politiek totaal uit die vul van sleutelposisies en stel mense aan wat die werk kan doen en wie se optrede bo verdenking is. Hou op om middelmatigheid, waardeloosheid en korrupsie op die skouer te klop en hul diensknegte weg te stuur met ‘n goue handdruk. Luister na u mense wat geterroriseer en vervolg word. Hou u by hierdie internasionaal-erkende leierskapbeginsels: Wees die voorbeeld – stel ‘n voorbeeld deur te hou by die regte en verantwoordelikhede wat in die Grondwet vervat is en bevorder dit. Betoon geen genade aan diegene wat dit wil vernietig nie. Inspireer ‘n gedeelde visie – Mnr. die President, u kan ‘n verskil maak. Glo dit en oortuig ander om te glo in die visie van ‘n veilige en vooruitstrewende Suid-Afrika. Daag die proses uit – Hou diegene wat u aangestel het om hul onderskeie departmente te lei, verantwoordelik. Indien hulle nie presteer nie, is hulle sleg vir verandering en is hulle ‘n struikelblok in die vooruitgang van die land. Waarom moet die hele land ly onder een gek? Maak dit moontlik vir ander om op te tree – Maak dit moontlik vir ander om gehoor te word en stel hul idees in werking. Moedig die hart aan – Beloon diegene wat u aangestel het om ons gedeelde visie te bereik. Te veel aktiviste en harde werkers binne en buite die regering word vervolg in plaas van gevier. Die persepsie dat u die korruptes bevoordeel is nie net sleg vir u nie, maar het ook uiteindelik ‘n slegte uitwerking op almal. Mnr. die President, ek hoop dat ek my bekommernis oor die probleem wat ons met misdaad in die land het, behoorlik aan u oorgedra het. Die polisie moet die venootskap met gewone burgers, die burgerlike samelewing, die sakewêreld en teen-misdaadaktiviste versterk. Die tyd is nou! Ek weet dat die vasvat van misdaad beteken dat al die ander probleme wat ons land het, ook vasgevat moet word. Ek sal altyd hoop dat ons hierdie struikelblokke kan oorkom, maar u leierskap is baie belangrik om dit te doen. Ek is steeds ‘n trotse burger van Suid-Afrika en sal enigiets in my vermoë doen om ‘n verskil te maak. Ek vra net dat die eerste burger dieselfde doen. Mnr. die President, sal u vir ons opstaan? Yusuf Abramjee